和赵阳山招挽歌
吴宝先 (Yuan)
江国同宦游，忆昔壮岁时。投簪各辟地，间阔伤乱离。坐阅沧海尘，梦断邯郸炊。君抱河汾学，著书拟古遗。肯甘草木腐，祇重禾黍悲。鹿门守苦节，耆旧今其谁。謇予愧孤陋，衰暮空栖迟。三复甲子编，抚卷为吁嘻。世事固不常，人生竟何为。城市多纷扰，林泉有幽奇。伊人共歆慕，何事独嗟咨。穷通等浮休，达者自悟之。委顺付造物，佚老足自怡。寄傲北窗卧，舒啸东皋耔。名教真乐地，何忧复何疑。天未丧斯文，文其不在兹。请辍楚人些，载歌盘谷诗。